I første kamp gikk Norge på et knepent tap 2-3 mot gruppefavorittene fra Ungarn. Til tross for ledelse 2-0 etter scoringer av Marit Sandtrøen og Mari Kristine Vik, så snudde magyarene kampen mot slutten. I andre kamp ble det seier mot arrangøren Bosnia-Herzegovina, etter en meget spennende avslutning. 3-2 ble resultatet, etter scoringer av Hedda Meyer, Mari Kristine Vik og Mari Halgunset. Før siste runde var Norge avhengig av hjelp fra Bosnia for å kunne gå videre som gruppevinner. Ved 1-0 eller 2-1 til Bosnia mot Ungarn, så ville det nye norske landslaget være klare for Eliterunden. Dessverre endte kampen 0-0, til tross for store bosniske sjanser. Dermed ble siste kamp mot Belarus en uviktig kamp med tanke på avansement. Kampen endte 4-1 til Norge etter at Belarus tok ledelsen midt i første omgang. Leah van der Weel scoret sitt første landslagsmål, før Mari Halgunset økte til 3-1 med to straffescoringer. I andre omgang fastsatte Hedda Meyer resultatet med nok en dødballscoring.